তোমোই-এর বার্ষিক স্পোটর্সের বেশিরভাগ খেলা ছিল হেডমাস্টারমশায়ের উদ্ভাবন। অন্যরকম মজার সব খেলার প্রচলন করেছিলেন তিনি। তাকাহাশি বলে ছেলেটি, যার শরীর কোনোদিন বাড়বে না, পা দুটো ধনুকের মত বাঁকা সে-ই সব খেলায় জিততে লাগলো। সোজা দৌড়াতে না পারলেও জটিল-বুদ্ধির খেলাগুলোতে সে সবাইকে হারিয়ে দিলো। আসলে হেডমাস্টারমশাই সবাইকে সমান সুযোগ দিতে চেয়েছিলেন। তাকাহাশি, ইয়াসুকি-চানের মতো শিশুরা যেন সব প্রতিবন্ধকতা দূর করে জীবনযুদ্ধে জয়ী হবার আত্মবিশ্বাস অর্জন করে। তাই অমন মজার সব খেলার উদ্ভাবন করেছিলেন। পুরস্কার নিয়েও অভিনব ছিলো তাঁর চিন্তা। প্রথম পুরস্কার ছিলো একটা মস্ত মুলো, দ্বিতীয় জন পেল দুটো বার্ডক-এর শেকড় এবং তৃতীয়জন এক আঁটি পালংশাক। এদিকে শাক-সবজি পুরস্কার পেয়ে তো সবার মন খারাপ। মোটা একটা ছেলে বাঁধাকপি পেয়ে বুঝে উঠতে পারছিলো না ওটা নিয়ে কী করবে। সবার মনের অবস্থা বুঝতে পেরে হেডমাস্টারমশাই বললেন, ‘মাকে গিয়ে এগুলো দিয়ে বোলো আজ রাতের জন্য কিছু একটা রান্না করতে। এই সবজিগুলো তো তোমরা নিজেরা নিজেদের পরিশ্রম দিয়ে উর্পাজন করেছো, তোমাদের বাড়ির সবার জন্য তোমরা কিছু একটা রোজগার করে নিয়ে যাচ্ছো আজ। এটা ভাবতে তোমার ভালো লাগছে না? এগুলো খেতে খুব ভালো লাগবে, দেখো!’ সত্যি, ‘প্রথম রোজগার’ দারুণ তো ব্যাপারটা! তোত্তো ঠিক করলো মাকে আজ রাতে মশলাদার বার্ডক রাঁধতে বলবে। অন্যরাও ভাবতে লাগলো কার বাড়িতে আজ রাতে কী কী রান্না হতে পারে আর ভাবনাগুলো হেডমাস্টারমশাইকে বুঝিয়ে বলতে লাগলো। ছেলেমেয়েদের তাদের শ্রমের মূল্য বোঝাতে পেরে সোসাকু কোবায়াশির মুখটা একটা সুন্দর হাসিতে আলোকিত হয়ে উঠলো।